Sa limba sarda

Imploro a sos Sardos tottugantos
Pro chi sa limba Sarda cun dovere
Siat salvada cun'onore e bantos

Sos Sardos in sa limba deven crere
E deven tramandare in s'avvenire
Ch’est donu chi amos in podere

Si no unu die sind'ana a pentire
Ca lassende sa limba in abbandonu
Andada lentamente a scomparire

Ma si ses veru Sardu, fìzu onu,
Sa limba tua cun seriedade
A tie a la difendere est in donu

Ca l’hamos tenta in eredidade
Valorizende sa Sarda cultura
Ed est sa nostra vera identidade

Limba cun veros donos de natura
E sena appartenenzia a dialettu
Siad in prosa o in s'iscrittura

Deo la canto cun meda dilettu
Improvvisende fìnzas poesia
Ch’in donu de natura predilettu

Sardu faeddo ca est limba mia
Ma sos giovanos no hapo cumpresu
Pare chi no li tenzan simpatia

Issos han preferenzia a s'inglesu
Abbandonende su nostru folklore
E pro su Sardu nisciunu est avesu

Ma pro nois est unu disonore
A faeddare una limba anzena
E a sa Sarda non dare vigore

A mie custa zente faghet pena
A non pensare a sa limba insoro
Ca boghende la sunu fora iscena

Sa limba madre de su Logudoro
In s'iscola deviana insegnare
Ca in parte sos Sardos l'hana in coro

A sos giovanos de los invogliare
In sa nostra cultura poesiana
E atteros valores tottu impare

Dare prestigiu a sa terra isolana
Ponende in bia sa limba nativa
Chin bona parte abbandonada l'hana

Limba chi pro valores istruttiva
Ma zeltos l’han posta in minoranzia
Nende ch’est'arretrada e primitiva

Pro mie sun fattende una mancanzia
A non dare a sa limba sos valores
Forsis non de cumprenden s'impoltanzia

Isperamos in tempos benidores
Chi sa zente si fettat promotoria
‘E dare a sa Sardigna sos onores

Ogniunu deved tennere in memoria
Sa sua vera limba naturale
Si no sos Sardos non tenen istoria

A chi non tenet limba istat male
Est comente chi siad ispozadu
De cultura, valore e ideale

Pro custu chie in Sardigna est nadu
Deved a sa cultura dare azudu
E no ismentigare su passadu

Torrare a sas usansas su saludu
E prosighire sa tradizione
E ogni Sardu si fettad iscudu

Pro difender sa limba in persone
Cun Nuoro, Tattari e Calaris
E sos de Oristanu in unione
In difesa ‘e sa limba tottu paris.

Maju 2006